**Project’s results will remain and be used by others**

A projektben mintegy 50 szociális ápoló-gondozó, gyógypedagógus és szociális szakember vett részt, akik a projekt eredményeit már beépítették mindennapi munkájukba, így munkatársaik számára is elérhetővé váltak. Ezeknek az új módszereknek és eszközöknek a használata, az új szemlélet, megváltozott hozzáállás előbb-utóbb a résztvevő intézmények mindennapi rutinjává válik, így az újonnan érkező munkatársak is magukévá tehetik. Mivel a projekt során keletkezett szakmai elméleti anyagok elérhetőek a honlapokon, így azokhoz mindig vissza lehet nyúlni.

A projekt utolsó partnertalálkozóján a résztvevő szervezetek megállapodtak abban, hogy a projekt lezárulta után is találkoznak féléves rendszerességgel egy szakmai eszmecserére, elsősorban azzal kapcsolatban, hogy kinek hogyan sikerült a projektben tanultak beépítése a mindennapi munkába, milyen nehézségekkel találkoznak. Ezekre a találkozókra mindenképpen várnak dán szakembert is, akivel konzultálni tudnak.

A honlapon közzétett szakmai anyagok nem csak a projektben résztvevő intézmények munkatársai, hanem mindenki számára elérhetőek, így más magyarországi vagy romániai szervezetek, szakemberek is megismerhetik. Mivel a projektben részt vett szakemberek rendszeresen járnak szakmai konferenciákra, workshopokra, tartanak előadásokat, írnak tanulmányokat, így továbbra is biztosított az eredmények terjesztése szakmai körökben.

A résztvevő intézmények közül több gyakorlati helyként működik a gyógypedagógus-képzés számára, így a diákok a gyakorlatban tanulmányozhatják a projekt eredményeit. Az egyik partnerszervezet szakmai vezetője gyógypedagógus hallgatókat oktat, így az elméleti hátteret is megismerhetik, illetve amennyiben részletesebben érdekli őket, konzultációra is lehetőségük van.

Több partnerszervezet vezetője tart tréningeket a kiváltásban részt vevő intézmények munkatársainak, illetve támogatott lakhatást biztosító vagy azt tervező szervezetek munkatársainak, így ezeken az alkalmakon is terjesztik a projekteredményeket.

A projekt zárókonferenciáján részt vettek a magyar szociális államtitkárság és a kiváltás szakmai koordinációját végző intézet képviselői. Utóbbiak hírlevélben tudósítottak az eseményről, mely minden kiváltásban résztvevő intézményhez eljut. Amennyiben bárkinek felkeltik a projekteredmények az érdeklődését, lehetőséget adunk számára azok tanulmányozására a projektben részt vevő szakemberek segítségével.

A konferencián részt vevő dán nagykövet asszony a közeljövőben találkozik a magyar szociális államtitkárral. Szándéka szerint minisztériumi szintű küldöttséget hív majd meg Dániába, hogy az együttműködést magasabb szinten is megvalósítsák.